b'\n_START_ARTICLE_\nHinterland\n_START_PARAGRAPH_\nHinterland este un termen antropo-geografic. De obicei este vorba de un domeniu \xe2\x80\x9ede la \xc8\x9bar\xc4\x83\xe2\x80\x9d, pu\xc8\x9bin locuit, care \xc3\xaenconjoar\xc4\x83 un ora\xc8\x99 sau o zon\xc4\x83 mai locuit\xc4\x83. Deseori hinterlandul are o infrastructur\xc4\x83 slab\xc4\x83 sau cu alte cuvinte, este o regiune \xc3\xaenapoiat\xc4\x83._NEWLINE_Termenul, la origin\xc4\x83 un cuv\xc3\xa2nt german, provine din fostul Drept interna\xc8\x9bional colonial, parte din Dreptul interna\xc8\x9bional din sec. al XIX-lea \xc8\x99i \xc3\xaenceputul sec. al XX-lea. Acolo hinterlandul se define\xc8\x99te ca p\xc4\x83r\xc8\x9bile de \xc8\x9bar\xc4\x83 sau teritorii unde puterea statului este deja prezent\xc4\x83, f\xc4\x83r\xc4\x83 \xc3\xaens\xc4\x83 ca teritoriul s\xc4\x83 fi fost deja luat \xc3\xaen st\xc4\x83p\xc3\xa2nire cu totul. A\xc8\x99a s-a \xc3\xaent\xc3\xa2mplat deseori cu zonele din spatele zonelor de coast\xc4\x83 maritim\xc4\x83 cucerite sau cump\xc4\x83rate proasp\xc4\x83t de c\xc4\x83tre puterile coloniale._NEWLINE_\xc3\x8en epoca descoperirilor geografice din secolul al XV-lea \xc8\x99i al XVI-lea, din ocuparea unui punct pe coast\xc4\x83 a rezultat cucerirea unei insule sau \xc3\xaen caz extrem chiar a unui continent \xc3\xaentreg. De exemplu, \xc3\xaenc\xc4\x83 \xc8\x99i \xc3\xaen secolul al XIX-lea Portugalia mai avea preten\xc8\x9bii la tot bazinul uria\xc8\x99 al r\xc3\xa2ului Congo drept colonie proprie, de\xc8\x99i cucerise doar punctul de v\xc4\x83rsare al acestuia \xc3\xaen Oceanul Atlantic._NEWLINE_Ulterior, Dreptul interna\xc8\x9bional public s-a dezvoltat \xc3\xaen a\xc8\x99a m\xc4\x83sur\xc4\x83, \xc3\xaenc\xc3\xa2t nu se mai putea vorbi de teritoriu propriu dec\xc3\xa2t acolo unde autoritatea statal\xc4\x83 era \xc3\xaentr-adev\xc4\x83r aplicat\xc4\x83, de exemplu prin crearea de avanposturi. Dincolo de acest teritoriu, hinterlandul putea fi considerat teritoriu colonial doar acolo unde era vorba despre teritorii care nu apar\xc8\x9bineau nici unui stat, sau despre sferele de influen\xc8\x9b\xc4\x83 caracteristice epocii imperialismului._NEWLINE_Termenul germanofon de \xe2\x80\x9ehinterland\xe2\x80\x9d a fost folosit \xc8\x99i \xc3\xaen Italia de nord, \xc3\xaen lipsa unui termen corespunz\xc4\x83tor \xc3\xaen limba italian\xc4\x83. Astfel, \xc3\xaemprejurimile rurale ale ora\xc8\x99ului Milano erau numite chiar de c\xc4\x83tre italieni hinterland. \xc8\x98i \xc3\xaen limbile englez\xc4\x83 \xc8\x99i spaniol\xc4\x83 se \xc3\xaentrebuin\xc8\x9beaz\xc4\x83 cuvintele \xe2\x80\x9ethe hinterland\xe2\x80\x9d (zona din spatele unui port de m\xc4\x83rfuri) \xc8\x99i respectiv \xe2\x80\x9eel hinterland\xe2\x80\x9d. \xc3\x8en Australia termenul desemneaz\xc4\x83 regiuni care sunt la o distan\xc8\x9b\xc4\x83 mai semnificativ\xc4\x83 de coast\xc4\x83, dar totu\xc8\x99i nu a\xc8\x99a de \xc3\xaendep\xc4\x83rtate cum sunt suprafe\xc8\x9bele uria\xc8\x99e din interiorul \xc8\x9b\xc4\x83rii, care sunt numite \xe2\x80\x9eoutback\xe2\x80\x9d.'